आयडिया दो प्रकार के होते हैं। एक वे जिनसे ‘रोशनी’ मिलती है और विज्ञान को आगे बढ़ने के लिए दिशा मिलती है और, दूसरे वे जिनसे ‘फल या सिद्धि’ मिलती है तथा टेक्नॉलॉजी की राह प्रशस्त होती है। लेकिन किसी भी प्रकार के आयडिया को विकसित करने और उसके क्रियांवयन के दौरान लगातार विश्लेषण करते रहना जरूरी होता है ताकि अपने कदमों का लगातार मूल्यांकन हो सके तथा जरूरी हो तो समय रहते आवश्यक बदलाव किये जा सकें। इसके लिए गोडार्ड से सबक लिया जा सकता है। गोडार्ड अपने कार्यों के ब्यौरों को अपनी व्यक्तिगत डायरी में नियमित रूप से लिखते और उनका विश्लेषण करते रहते थे। एक बार वे अपनी ‘रॉकेट’ की कल्पना को मूर्त रूप देने के लिए एल्यूमीनियम की शीट से गुब्बारा बनाने के प्रयास कर रहे थे। ‘रॉकेट्री’ पर उनका यह प्रयास अपने घर की ही वर्कशाप में हो रहा था। वे करीब पाँच सप्ताह तक काम में जुटे रहे लेकिन, उन्हें सफलता नहीं मिल पा रही थी। अब उन्होंने अपनी डायरी के पन्नों को पलटा तथा अपने कार्यों का विश्लेषण किया तब उन्हें महसूस हुआ कि इस तरह काम करते हुए आगे बढ़ने से सफलता की कोई उम्मीद नहीं की जा सकती। इसके बाद उन्होंने बिना समय गंवाये अपनी रणनीति में बदलाव किया और नये तरीके से पुनः विचार करना आरंभ किया। इस तरह नियमित डायरी-लेखन और दस्तावेजीकरण की इस आदत के कारण असफलता से निराश होने की बजाय और अधिक विश्वास व दृढ़ निश्चय के साथ अन्य विकल्पों पर विचार करते हुए वे पुनः अपने काम में जुट जाते।